b'\n_START_ARTICLE_\nErnst Ottensamer\n_START_SECTION_\nLiv og virke\n_START_PARAGRAPH_\nOttensamer studerte ved Universit\xc3\xa4t f\xc3\xbcr Musik und darstellende Kunst Wien. I 1979 ble han engasjert som klarinettist hos Wienerfilharmonikerne og og i Wiener Staatsopers orkester. Fra 1983 var han soloklarinettist der._NEWLINE_I 2000 fikk han et professorat ved Universit\xc3\xa4t f\xc3\xbcr Musik i Wien, der han hadde undervist fra 1986._NEWLINE_Ottensamers kunstneriske virke var omfattende innen kammermusikk og som solist. Han grunnla flere kammermusikkensembler, blant annet Wiener Virtuosen, best\xc3\xa5ende av solister fra Wienerfilharmonikerne, Wiener Bl\xc3\xa4serensemble og Wiener Solisten Trio. Solokonserter gav han blant annet med Wiener Kammerorchester, Haydn Sinfonietta Wien, Budapest-filharmonikerne, Mozarteum Orchester Salzburg, Bruckner Orchester Linz, Tokyo Philharmonic Orchestra og New Japan Philharmonic._NEWLINE_Daniel og Andreas Ottensamer, som ogs\xc3\xa5 er klarinettister, er Ernst Ottensamers s\xc3\xb8nner. De opptr\xc3\xa5dte i fellesskap som klarinettrioen The Clarinotts. Komponisten Ivan Er\xc3\xb6d dedikerte til dem en tresatstrippelkonsert for tre klarinetter og orkester, op. 92, som ble uroppf\xc3\xb8rt i januar 2016 med  Wienergilharmonikerne.'